作者:徐再思
標題:黃鐘・紅錦袍
內容:那老子愛清閒主意別，釣桐江江上雪，泛桐江江上月。君王想念者；宣到鳳凰闕。想著七里漁灘，將著一鉤香餌，望著富春山歸去也。那老子陷身在虎狼穴，將夫差仇恨雪，進西施謀計拙。若不早去些，烏喙意兒別。駕著一葉扁舟，披著一蓑煙雨，望他五湖中歸去也。那老子見高皇斬了蛇，助蕭何立大節，薦韓侯勞汗血。漁樵做話說，千古漢三傑。想著雲外青山，納了腰間金印，伴赤松子歸去也。那老子覷功名如夢蝶，五斗米腰懶折，百里侯心便舍。十年事可嗟，九日酒須賒，種著三徑黃花，栽著五株楊柳，望東籬歸去也。